ममता ने कांग्रेस, एसयूसीआई को दिया न्योता  
तृणमूल कांग्रेस प्रमुख ममता बनर्जी ने अपने गठबंधन सहयोगी कांग्रेस और एसयूसीआई से सरकार में शामिल होने का आग्रह किया है।
प. बंगाल में सत्ता की बागडोर संभालने को तैयार तृणमूल कांग्रेस प्रमुख ममता बनर्जी ने अपने गठबंधन सहयोगी कांग्रेस और एसयूसीआई से सरकार में शामिल होने का आग्रह किया है।  अकेले अपने दम बहुमत हासिल कर चुकी तृणमूल कांग्रेस की नेता ने कालीघाट स्थित अपने आवास पर कहा, मैं कांग्रेस और एसयूसीआई से हमारी सरकार में शामिल होने का आग्रह करती हूं। गठबंधन के तहत कांग्रेस ने 65 सीट पर और एसयूसीआई ने 19 सीट पर चुनाव लड़ा था। कांग्रेस अब तक 30 सीट जीत चुकी है और 11 पर आगे चल रही है।  इस बीच दिल्ली में कांग्रेस नेता एवं वित्त मंत्री प्रणब मुखर्जी ने कहा कि पार्टी ने पश्चिम बंगाल में सरकार में शामिल होने के बारे में अभी कोई फैसला नहीं किया है।  बहरहाल, एसयूसीआई ने कहा कि जनादेश स्पष्ट है, लोगों ने माकपा के 34 वर्ष के अत्याचार के खिलाफ मत दिया है।